text: 27 сьнежня ў сядзібе Партыі БНФ адбылася прэзэнтацыя новага фільму польскага рэжысэра Міраслава Дэмбіньскага «Музычная партызанка».
  Паколькі рэжысэр знаходзіцца ў так званым «чорным сьпісе» неўязных у Беларусь, фільм прадстаўляў актывіст Партыі БНФ Франак Вячорка. Ён быў галоўным героем папярэдняга фільму Дэмбіньскага пра Беларусь «Урокі беларускай мовы».
  Фільм мае іранічна‑сатырычны характар. Менавіта ў такой манеры героі фільму музыкі гурту «N.R.M.» Піт Паўлаў і Лявон Вольскі апавядаюць пра Беларусь. Менавіта ў такой манеры сьпявачка Сьвятлана Сугака расказвае пра свой лёс і свой тур па Беларусі, калі яны з калегамі спрабавалі зладзіць сэрыю канцэртаў, але ім гэта забаранілі.
  «Фільм ужо быў прэзэнтаваны ў Польшчы ў дзень адкрыцьця каналу «Белсат». Гэты фільм быў зроблены сумесна зь «Белсатам». Сусьветная прэзэнтацыя фільму адбылася яшчэ раней, напрыканцы лістапада, на кінафэстывалі ў Галяндыі. Гэта найпрэстыжнейшы фэстываль у Эўропе. Ад сёньняшняга дня фільм зьяўляецца ў Беларусі і для беларусаў. Фільм трапляе ў лякальныя сеткі, у інтэрнэт для пампаваньня. Будзе распаўсюджвацца праз DVD‑дыскі, CD‑дыскі. Кожны ахвотны зможа яго паглядзець, набыць, знайсьці».
  «Гэта плён амаль трохгадовай супрацы зь Міраславам Дэмбіньскім. Ён сустракаўся з намі — са мной і зь Лявонам. Ён запісваў такія відэа‑інтэрвію і запісваў нашыя відэа‑канцэрты. А ў нейкі момант у яго ў галаве, відаць, зьявілся мастацкая канцэпцыя, як гэта ўсё агарнуць».